תוכנית לפיד לשירות שווה מציעה לתת בחמש השנים הבאות פטור מלא לכל תלמידי הישיבות. השירות השווה יגיע רק אחר כך. או שלא. כיוון שלפיד הוא אחת התקוות היחידות שנותרו לציבור הנושא בנטל, לא נותר אלא לקוות שהוא יחזור בו ומהר

באתי הנה היום כדי הציג את פרק המצע הראשון שלנו שעוסק בפרק שירות צבאי ואזרחי ומפרט שירות שווה לכולם", אמר אתמול יאיר לפיד בכנס הראשון של מפלגתו, ואף ציין: "הפיתרון הוא פשוט: כולם צריכים לשרת". על רקע זה הניחו השומעים שלפיד עומד להציג תוכנית לשירות תלמידי הישיבות.

אבל מה באמת אומרת התוכנית?

עיצוב: אריה זונשיין, lionways

"שלב המעבר - שלב זה, שיהיה זמני על פי חוק

וישמש רק להכנת שלב הקבע, יימשך חמש שנים,

בהן יינתן לבני הישיבות בישראל פטור מצה"ל

החל מגיל 18 והם יוכלו לצאת מיד לעבודה".

רק אחרי חמש שנים מקווה לפיד (אם יצליח) להחיל את תוכנית השירות חובה לכל. קשה שלא להגיע למסקנה שלא מדובר בתוכנית גיוס תלמידי הישיבות אלא בתוכנית פטור גורף לתלמידי הישיבות.

יאיר לפיד הוא אחת התקוות הבודדות שנותרו לציבור הנושא בנטל. לכן הפוסט הזה נכתב בצער רב, ובתקווה ורצון אמיתיים שהוא יחזור בו מהתוכנית הגרועה הזאת, שהוא יבין שאבי התוכנית אלעזר שטרן הוא יועץ גרוע שמציע תוכנית גרועה.

הנה עוד כמה הערות בתקווה לשכנע את לפיד שעדיף להודות בטעות כל כך קשה מאשר לדבוק בה:

את הפטור לכל תלמיד ישיבה מתכוון לפיד להנהיג מייד. את השירות חובה לכל הוא מתכוון להנהיג בעוד חמש שנים שהם נצח בפוליטיקה הישראלית. במילים אחרות אנחנו מקבלים פטור מלא היום ושטר גיוס על קרח נמס.

בחמש השנים האלה תקבע נורמה שכל בחור ישיבה חרדי מקבל פטור. אחרי זה קשה מאוד להאמין שנצליח לחזור אפילו למצב הנוכחי. הפטור הגורף יהפוך לסטטוס קוו.

הנימוק העיקרי לפטור שמציע לפיד הוא הרצון לשלב את החרדים בשוק העבודה. אין שום צורך להעניק לחרדים פטור מלא כדי להוציא אותם לשוק העבודה. כל מה שצריך הוא להקטין בהרבה את ההקצבות וההטבות לאברכים ולא תהיה להם ברירה אלא לצאת לעבודה. נכון, זה יחייב עימות עם המפלגות החרדיות. וכן, אין שום דרך להביא לשוויון בנטל בלי עימות כזה. אין גיוסים קלים.

בג"צ פסל את חוק טל כלא חוקתי. התוכנית שהציג לפיד מרחיקת לכת הרבה יותר מחוק טל, כלומר הרבה יותר לא חוקתית.

ביום שהתוכנית תעבור, כל בן 18 לא חרדי יוכל לעתור לבג"צ ולבקש שגם הוא לא ישרת. קשה לראות, איך העתירות האלה יידחו. במילים אחרות: התוכנית, אם תיושם, היא המסלול הישיר לסיומו של צבא העם ולצבא מקצועי.

עוד הערה: תוכנית לפיד, כפי שהוא עצמו ציין, מבוססת על תוכנית אלעזר שטרן. כבר שנים אני שואל את עצמי מאיפה לוקח ראש אכ"א לשעבר שיצר, ניפח וטיפח, את מיתוס ההשתמטות החילונית (למה מיתוס? כי שישה מכל שבעה חרדים משתמטים, אחד מכל 27 לא חרדים משתמט) את החוצפה להציע לשחרר את כל החרדים. יכול להיות ששטרן רק נגד השתמטות של חילונים? לא יכול להיות.

מוצע ללפיד גם לבדוק את הטענה של שטרן שהתוכנית תחסוך סכומי עתק בתקציבים לתלמידי ישיבות. כי אני בכל זאת מבין משהו בתקציבים לחרדים. אולי לא מבין גדול כמו שטרן אבל בכל זאת. וגם אם באמת 50% מהמחזור יצאו לעבוד (וזה מאוד לא סביר בגיל 18) כל מה שיחסך הוא 30 מיליון שקל לשנה.

לתגובת לפיד לטענות שלי בדף שלו.

לקבלת עדכונים קבועים למשגיח כשרות כיתבו ל- m.kashrut@gmail.com